ⴱⵓ ⵜⵎⵊⴰ ⵏ ⵀⴰⵎⵍⵉⵏ ⵜⵓⵖⴰ ⵢⵉⵛⵜ ⵏ ⵜⵎⴷⵉⵏⵜ ⵜⴰⵎⵥⵢⴰⵏⵜ ⴷⴳ ⵢⵉⵥⵥⵍⵎⴹ ⵏ ⵓⵍⵉⵎⴰⵏ, ⵇⵇⴰⵔⵏ ⴰⵙ ⵀⴰⵎⵍⵉⵏ. ⵉⵛⵏⴰ ⵓⵎⵓⵖⵍⵉ ⵏⵏⵙ ⴰⵟⵟⴰⵚ. ⵉⵍⵍⴰ ⵡⴰⵥⵕⵉ ⵏⵏⵙ ⴷⴳ ⵜⵖⴰⵔⵜ ⵏ ⵢⵉⵊⵊ ⵏ ⵢⵉⵖⵣⵔ ⴷ ⴰⵎⵉⵔⵉⵡ, ⵢⵓⵍⵍⵖ, ⵉⵏⵖⵖⵍ ⴷⵉⵏⵏⵉ. ⵜⵜⴼⵢⵢⴰⵛⵏ ⵉⵎⵣⴷⴰⵖ ⵏⵏⵙ, ⴰⵍ ⴰⵎⵉ ⵣⴷⵖⵏ ⴷⴳ ⵢⵉⵊⵊ ⵏ ⵓⵎⴽⴰⵏ ⴷ ⴰⵚⴱⵃⴰⵏ ⴰⵎ ⵡⵏⵏⵉ ⵎⴰⵏⵉ ⵉⵍⵍⴰⵏ. ⵎⴰⵛⴰ, ⵉⵊⵊ ⵏ ⵡⴰⵙⵙ, ⵜⵔⵇⴼ ⵢⵉⵛⵜ ⵏ ⵜⵡⴰⵖⵉⵜ ⵜⴰⵎⴷⵉⵏⵜ ⵏⵏⵉ: ⵜⴷⵡⵍ ⵀⴰⵎⵍⵉⵏ ⵜⵛⵛⵓⵕ ⵙ ⵉⵖⵔⴷⴰⵢⵏ! ⵜⵓⵖⴰ ⴷⵉⵏⵏⵉ ⴰⵟⵟⴰⵚ ⵏ ⵉⵖⵔⴷⴰⵢⵏ, ⵣⵄⵄⵎⵏ ⴰⴷ ⵙⴰⵔⵙⵏ ⵓⵍⴰ ⴷ ⵉⵇⵣⵉⵏⵏ, ⵜⵜⴰⵣⵣⵍⵏ ⵅⴼ ⵉⵎⵓⵛⵛⵡⵏ, ⵔⵄⴷⵓ ⵏⵏⵙⵏ ⵏ ⵜⵓⴷⵔⵜ; ⵜⵜⴰⵍⵢⵏ ⴰⴽⴷ ⵜⵉⵙⵉ ⵏ ⵉⵙⴳⵎⴰⵏ ⵉ ⵉⵟⵟⵚⵏ ⵃⵎⴰ ⴰⴷ ⵜⵏ ⵣⵄⴼⵏ. ⵜⵜⴰⴽⵔⵏ ⵜⵔⵓⵙⵙⵉ ⵉ ⵉⵍⵍⴰⵏ ⴷⴳ ⵓⵅⵅⴰⵎ ⵏ ⵎⴰⵛⵛⴰ ⵃⵎⴰ ⴰⴷ ⵜⵜ ⵛⵛⵏ, ⵓⵔ ⵜⵊⵊⵉⵏ ⵓⵍⴰ ⴷ ⴰⵡⵣⵡⵉⵣ. ⵜⴳⴳⵏ ⵉⵎⵉ ⵏⵏⵙⵏ ⴷⵉ ⵎⴰⵛⵛⴰ, ⵜⵜⴽⴹⵓⵏ ⵉⵖⵏⵊⴰⵢⵏ ⵏ ⵜⵃⵔⴰⵜ ⵉ ⵙⵙⵓⵊⴰⴷⵏ ⵉⵎⵏⵡⴰⵍⵏ ⵜⵜⵛⴰⵔⵔⴰⴳⵏ ⴰⵕⵕⵓⴹ ⵏ ⵉⵡⴷⴰⵏ ⵉ ⵉⵜⵜⴼⴼⵖⵏ ⴷⴳ ⵡⴰⵙⵙ ⵏ ⵓⵙⴰⵎⴰⵙ. ⵙⵏⵓⵇⵇⵓⴱⵏ ⵜⵉⵅⵓⵏⵛⴰⵢ ⵏ ⵡⴰⵔⵏ ⴷ ⵜⵔⴱⵉⵄⵉⵏ ⵏ ⵉⵙⵍⵎⴰⵏ ⴷⵉ ⵜⵍⵍⴰ ⵜⵉⵙⵏⵜ. ⵜⵜⴰⵍⵢⵏ ⴰⴽⴷ ⵜⵙⴰⴼⴰⵜⵉⵏ ⵜⵉⵎⵉⵔⵉⵡⵉⵏ ⵏ ⵜⵎⵟⵟⵓⴹⵉⵏ ⵉ ⵉⵜⵜⵀⵔⵔⴷⵏ ⵎⵓⵏⵏⵜ ⴷⴳ ⵓⵙⴰⵔⴰⴳ, ⵙⵖⵓⴼⴰⵏ ⵜⵉⵎⵉⵊⵊⴰⵡⵉⵏ ⵏ ⵜⵉⵏⵏⵉ ⵉⵜⴳⴳⵯⴷⵏ ⵣⴳ ⵜⵖⵓⵢⵢⵉⵜ ⵏⵏⵉ ⵜⴰⵣⴷⴰⵜ ⵓⵔ ⵉⵜⵜⵙⴰⵍⴰⵏ. ⵜⴷⵡⵍ ⵜⵓⴷⵔⵜ ⴷⵉ ⵀⴰⵎⵍⵉⵏ ⴷ ⵜⴰⵏⵎⵎⴰⵔⵓⵜ! ⵢⵉⵡⴹ ⴷ ⵢⵉⵊⵊ ⵏ ⵡⴰⵙⵙ, ⵓⵃⵍⵏ ⵉⵡⴷⴰⵏ ⵙ ⵓⵙⵓⵔⵙ ⴰ. ⵕⴰⵃⵏ ⵎⴰⵕⵕⴰ ⵉⴷⵙⵏ ⴳⴳⵉⵏ ⴰⴳⵔⴰⵡ ⵣⴷⴰⵜ ⵉ ⵜⴳⵔⴰⵡⵜ ⵜⴰⵖⵔⵎⴰⵏⵜ. ⵜⵓⵖⴰ ⵜⵓⵎⵎⵓⵖ, ⵓⴳⵉⵏ ⴰⴷ ⵚⵇⵕⵏ. ⵙⵖⵓⵢⵢⵓⵏ ⵛⴰ ⵏ ⵉⵡⴷⴰⵏ, ⵇⵇⴰⵔⵏ: ⵀⵡⴰ ⴷ ⴰ ⴰⵏⴱⴱⴰⴹ! ⵜⵜⵉⵏⵉⵏ ⵉⵏⵏⵉⴹⵏ: ⴰⵔⴳⴰⵣ ⴰ, ⵓⵔ ⵉⵍⵍⵉ ⴷ ⵓⵏⴼⵓⵜ! ⵉⵅⵚⵚ ⴰⴽⵓⵎ ⴰⴷ ⴰⵏⵖ ⵜⴰⴼⵎ ⴰⴼⵙⵙⴰⵢ! ⵜⴻⵜⵜⵔⵏ ⵉⵏⵏⴹⵏ. ⵜⵉⵎⵖⴰⵔⵉⵏ ⵏⵏⴰⵏⵜ ⵎⴰⵀⵓ ⵣⴳ ⵉⵔⴳⴰⵣⵏ. - " ⵎⵉⵏ ⴷ ⴰⴽⵓⵎ ⵉⵜⵜⵖⵉⵍ? -ⵏⵏⴰⵏⵜ ⵙ ⵜⵖⵓⵢⵢⵉⵜ-. ⴰⴼⵎ ⴰⵏⵖ ⵛⴰ ⵏ ⵓⴼⵙⵙⴰⵢ ⴰⴽⴷ ⵉⵖⵔⴷⴰⵢⵏ ⴰ! ⵏⵉⵖ ⴰⴷ ⴽⵏⵏⵉⵡ ⵏⵊⴰⵕ ⴷⴳ ⵉⴱⵔⵉⴷⵏ! ⵃⵎⴰ ⵏⴳⴳⵉ ⵜⵜ, ⵕⴱⴱⵉ, ⴰⵇⵇⴰⵜ ⵙ ⵏⵏⵊ ⵏⵏⵖ! " ⵡⴰⵎⵉ ⵙⵍⵉⵏ ⵉ ⵓⵙⴷⵉⴷⵉⵢ ⴰ, ⵉⴳⴳⵯⴷ ⵓⵏⴱⴱⴰⴹ ⴷ ⵉⵎⵛⵛⵉⵡⴰⵕⵏ, ⴷⵡⵍⵏ ⵜⵜⵔⵊⵉⵊⵉⵏ. " ⵎⵉⵏ ⵖⴰ ⵏⴳⴳ? ", ⵏⵏⴰⵏ ⵊⴰⵔ ⴰⵙⵏ. ⵇⵇⵉⵎⵏ ⴷⵉ ⵜⵎⵚⵕⵉⵢⵜ ⵏ ⵜⴳⵔⴰⵡⵜ ⵜⴰⵖⵔⵎⴰⵏⵜ, ⵔⵣⵣⵓⵏ ⵎⴰⵎⵎⵛ ⵖⴰ ⴳⴳⵏ ⴰⴷ ⵏⵖⵏ ⵉⵖⵔⴷⴰⵢⵏ. ⵢⵓⴷⴼ ⵉⵜⵏ ⵓⵎⵏⵓⵙ, ⵓⵔ ⵓⴼⵉⵏ ⴰⴼⵙⵙⴰⵢ ⵉ ⵜⵡⴰⵖⵉⵜ ⵏⵏⵉ. ⴼⴼⵉⵔ, ⵉⴱⴷⴷ ⵓⵏⴱⴱⴰⴹ, ⵉⵏⵏⴰ: - " ⵎⵉⵏ ⵖⴰ ⴳⴳⵖ ⵏⵛⵛ ⵉ ⵉⵖⵔⴷⴰⵢⵏ! " ⴰⵍ ⴰⵎⵉ ⵉⵙⴰⵍⴰ ⴰⵙⴽⴽⵉⵍ ⴰⵎⴳⴳⴰⵔⵓ, ⵙⵍⴰⵏ ⵉ ⵢⵉⵊⵊ ⵏ ⵓⵙⴽⴽⵉⵏ ⵓⵔ ⵜ ⵜⵕⵉⵊⵉⵏ ⵛⴰ. ⵙⵍⴰⵏ ⵉⵊⵊ ⵏ ⵍⵃⵙ ⵉⴼⵙⵓⵙ ⴷⵉ ⵜⴳⴳⵓⵔⵜ ⵏ ⵓⵙⴽⴽⵉⵎ ⵏ ⵜⴳⵔⴰⵡⵜ ⵜⴰⵖⵔⵎⴰⵏⵜ. - " ⴰⴷ ⴰⵏⵖ ⵉⵃⴹⴰ ⵕⴱⴱⵉ! ⵉⵙⵖⵓⵢ ⵓⵏⴱⴱⴰⴹ, ⵉⴳⴳⵯⴷ. ⵜⵜⵙⵍⵉⵖ ⵉ ⵓⵣⵄⵄⵉⴼ ⵏ ⵓⵖⵔⴷⴰⵢ. ⵎⴰ ⵜⴻⵜⵜⵙⵍⴰⵎ ⴰⵢⵉ? " ⵓⵔ ⵅⴰⴼⵙ ⴷ ⴰⵔⵔⵉⵏ ⵛⴰ ⵉⵎⵛⵛⵉⵡⴰⵕⵏ, ⵎⴰⵛⴰ, ⵍⵃⵙ ⵏⵏⵉ, ⵉⵇⵇⵉⵎ ⵉⵜⵜⵡⴰⵙⵍⴰ. - " ⴰⴷⴼ ⴷ ⴰ ⵡⵏⵏⵉ ⵉⵜⵜⵍⴰⵖⴰⵏ! " ⵉⵏⵏⴰ ⴰⵙ ⵓⵏⴱⴱⴰⴹ ⵙ ⵢⵉⵛⵜ ⵏ ⵜⵎⵉⵊⵊⴰ ⵜⵎⵓⵣⵣⵓⵔⵜ ⵉⴼⴼⵔ ⵜⵉⴳⴳⵯⴷⵉ ⵏⵏⵙ. ⵢⵓⴷⴼ ⴷ ⵖⵔ ⵜⵎⵚⵔⵉⵢⵜ ⵢⵉⵊⵊ ⵏ ⵓⵔⴳⴰⵣ ⴷ ⴰⴱⵕⵕⴰⵏⵉ. ⵉⵕⴹ ⵉⵊⵊ ⵏ ⵓⵥⵏⵏⴰⵕ, ⵉⴷⵍ ⵉⵜ ⵣⴳ ⵢⵉⵔⵉ ⴰⵔ ⵉⴹⴰⵕⵏ, ⴷⴰⴳⵙ ⵜⵉⵅⵅⴰⵎⵉⵏ ⴷ ⵜⵉⴱⴰⵔⴽⴰⵏⵉⵏ ⴷ ⵜⵉⵣⴳⵣⴰⵡⵉⵏ ⴷ ⵜⵉⵡⵕⴰⵖⵉⵏ, ⴷ ⴰⵣⴳⵔⴰⵔ ⴷ ⴰⵣⴷⴰⴷ, ⵖⴰⵔⵙ ⵜⵉⵟⵟⴰⵡⵉⵏ ⵇⴹⵄⵏⵜ ⵜⵉⵣⴳⵣⴰⵡⵉⵏ ⵜⵉⵎⵥⵢⴰⵏⵉⵏ ⴰⵎ ⵢⵉⵅⴼ ⵏ ⵜⵙⴳⵏⴼⵜ. ⴰⵛⵡⵡⴰⴼ ⵏⵏⵙ ⴷ ⴰⵔⵇⵇⴰⵖ ⵉⴹⵍⵇ, ⴷ ⴰⵡⵕⴰⵖ. ⵉⵜⵜⴱⴰⵏ ⴷ ⵢⵉⵍⵎ ⵏ ⵡⵓⴷⵎ ⵏⵏⵙ ⵉⵡⵇⵇⵃ, ⵉⴱⴱⴰⵔⴽⵏ ⵙ ⵓⵏⵣⵡⵉ. ⵓⴷⵎ ⵏⵏⵙ ⵉⵎⵃⴹ, ⵓⵔ ⵖⴰⵔⵙ ⵛⴰ ⵉⵎⵙⵡⴰⵏ ⵓⵍⴰ ⵜⴰⵎⴰⵔⵜ. ⵉⴹⵚⴰ ⵖⵔ ⵉⵡⴷⴰⵏ ⵏⵏⵉ ⴰⵎ ⵅⵎⵉ ⵜⵏ ⵉⵙⵙⵏ. ⵉⵅⵣⵔ ⴷⴰⴳⵙ ⵓⵏⴱⴱⴰⴹ ⴷ ⵉⵏⵙⴼⴰⵡⵏ ⵏⵏⵙ ⵙ ⵉⵇⵎⵎⴰⵎ ⵏⵏⵙⵏ ⵕⵥⵎⵏ, ⵊⵄⴰⵕⵏ ⴷⴳ ⵜⴼⵔⵉⵙⵜ ⵏⵏⵙ. ⵢⵓⴷⴼ ⴷ ⵓⴱⵕⵕⴰⵏⵉ ⵏⵏⵉ ⵙ ⵚⵡⴰⴱ, ⵉⵏⵏⴰ ⴰⵙⵏ: - " ⵙⵙⵓⵔⴼⵎ ⴰⵢⵉ, ⵙⵙⵉⴷⴼⵖ ⴷ ⵢⵉⵅⴼ ⵉⵏⵓ ⴷⴳ ⵓⴳⵔⴰⵡ ⵏⴽⵓⵎ, ⵓⵙⵉⵖ ⴷ ⴰⴷ ⴽⵏⵏⵉⵡ ⴰⵡⵙⵖ. ⵣⵎⵎⵔⵖ ⵙ ⵢⵉⵊⵊ ⵏ ⵓⵙⴽⴽⵉⵏ ⴰⵇⵇⴰⵜ ⵖⴰⵔⵉ, ⴰⴷ ⵙⵙⵓⴼⵖⵖ ⵎⴰⵕⵕⴰ ⵡⵉ ⵉⵣⴷⵖⵏ ⵙ ⴰⴷⵓ ⵏ ⵜⵎⵓⵔⵜ ⴷ ⵙ ⵏⵏⵊ ⵏⵏⵙ, ⵢⵉⵏⵏⵉ ⴼⵜⵜⵃⵏ ⵏⵉⵖ ⵉⵟⵟⴰⵡⵏ ⴷⴳ ⵓⵊⵏⵏⴰ. ⵎⴰⵕⵕⴰ ⴰⴷ ⴰⵢⵉ ⴹⴼⵕⵏ, ⵓⵔ ⵜⵣⵎⵎⵔⵎ ⴰⴷ ⵜ ⵙⵡⵉⵏⴳⵎⵎ. ⴰⵎⵣⵡⴰⵔⵓ, ⵜⵓⵖⴰ ⵜⵜⴳⴳⵖ ⵎⴰⵏⴰ ⴰ ⵉ ⵓⵎⵓⴷⵔ ⵉⵜⵜⴰⵖⵏ ⴷⵉ ⵜⵎⴷⵉⵏⵜ, ⵉⵖⵔⴷⴰⵢⵏ ⵏⵉⵖ ⵉⵇⴰⵇⵕⵉⵡⵏ ⵏⵉⵖ ⵉⴼⵉⵖⵔⴰⵏ ⵏⵉⵖ ⵜⵉⵣⵔⵎⵓⵎⵎⵢⵉⵏ. ⵉⵡⴷⴰⵏ, ⵜⵍⴰⵖⴰⵏ ⴰⵢⵉ ⴱⵓ ⵜⵎⵊⴰ ⴰⴳⵣⵣⴰⵏ. ⵡⴰⵎⵉ ⵜⵓⵖⴰ ⴷⴰⵙ ⵜⵜⵙⵍⴰⵏ, ⵉⵥⵕⴰ ⵓⵏⴱⴱⴰⴹ ⴷ ⵉⵏⵙⴼⴰⵡⵏ ⴷⴳ ⵢⵉⵔⵉ ⵏⵏⵙ ⵜⴰⵙⵔⵔⴰⴼⵜ ⵏ ⵢⵉⵔⵉ ⵜⴰⵣⴳⴳⵯⴰⵖⵜ ⴷⴰⴳⵙ ⵉⴱⵔⵉⴷⵏ ⴷ ⵉⵡⵕⴰⵖⵏ, ⵢⵓⴳⵍ ⵖⴰⵔⵙ ⵜⴰⵎⵊⴰ. ⵄⴰⵡⴷ, ⵥⵕⵉⵏ ⵉⴹⵓⴹⴰⵏ ⵏ ⵓⵏⵡⵊⵉ ⴰⴱⵕⵕⴰⵏⵉ ⵜⵜⵏⵀⵣⵣⴰⵏ, ⴰⴽⴷ ⵡⴰⵡⴰⵍ ⵏⵏⵙ. ⵓⵔ ⵉⵣⵎⵎⵔ ⵓⵔ ⵉⵜⵜⵃⵉⴷⵉ ⵜⴰⵎⵊⴰ ⵏⵏⵉ ⵉ ⵢⵓⴳⵍⵏ ⴷⴳ ⵡⴰⵕⵕⵓⴹ ⵏⵏⵉ ⵉⴷⵔⵓⵙ ⵉ ⵉⵕⴹ. ⵉⵏⵏⴰ ⴰⵙⵏ ⴱⵓ ⵜⵎⵊⴰ: ⵉⵅⵚⵚ ⴰⴽⵓⵎ ⴰⴷ ⵜⵙⵙⵏⵎ ⴰⵇⵇⴰ ⵏⵛⵛ ⴷ ⵉⵊⵊ ⵏ ⵓⵔⴳⴰⵣ ⴷ ⴰⵎⵥⵍⵓⴹ. ⵜⴰ, ⴷ ⵜⴰⵡⵓⵔⵉ ⵉⵏⵓ. ⴰⵙⴳⴳⵯⴰⵙ ⵏⵏⵉ ⵉⵄⴷⴰⵏ, ⴰⵡⵙⵖ ⵉ ⵉⵡⴷⴰⵏ ⵏ ⵢⵉⵛⵜ ⵏ ⵜⵇⴱⵉⵍⵜ ⴷⴳ ⵓⴳⵍⴰⵏⵣⵉ. ⵜⵓⵖⴰ ⵖⴰⵔⵙⵏ ⴰⴼⵕⵟⴻⵟⵟⴰ, ⵄⴰⵡⴷ, ⴷⴳ ⵡⴰⵙⵢⴰ ⵜⵓⵖⴰ ⵖⴰⵔⵙⵏ ⵡⴰⴱⵉⴱⴰ ⵉⵙⴱⵓⵀⵍⵉ ⵜⵏ ⵙ ⵉⵣⵄⵄⵉⴼⵏ. ⵎⴰⵛⴰ, ⵔⵅⵅⵓ, ⴼⴽⴽⵖ ⵜⵏ. ⵓⵔ ⵖⴰⵔⵙⵏ ⵛⴰ ⵡⵉ ⵜⵏ ⵖⴰ ⵉⵀⵡⵍⵏ. " ⴰⴷ ⴰⵢⵉ ⵜⵡⵛⵎ ⵉⴼⴹ ⵏ ⴼⵍⵓⵔⵉⵏ? " - " ⵙⵉⵏ ⵏ ⵡⴰⴳⵔⴰⵡⵏ ⴷ ⵎⵔⴰⵡ ⵏ ⵢⵉⴼⴹ! " ⵢⴰⵔⵔ ⴷ ⵅⴰⴼⵙ ⵓⵏⴱⴱⴰⴹ ⴷ ⵉⵏⵙⴼⴰⵡⵏ. ⴼⴼⵉⵔ, ⵉⴱⴷⴰ ⴱⵓ ⵜⵎⵊⴰ ⵉⴳⴳⵓⵔ ⴷⴳ ⵓⴱⵔⵉⴷ ⴰⵎⵇⵇⵔⴰⵏ ⵏ ⵀⴰⵎⵍⵉⵏ. ⵉⴹⵚⴰ, ⵜⵓⵖⴰ ⵉⵙⵙⵏ ⵖⴰⵔⵙ ⵜⵉⵣⵎⵎⵔ ⴷⴳ ⵜⵎⵊⴰ ⵏⵏⵙ. ⴷⵖⵢⴰ ⵉⴱⴷⴷ, ⵉⴽⵙⵉ ⵜⴰⵎⵊⴰ, ⵉⴱⴷⴰ ⵉⵛⵛⴰⵜ ⵉⵜⵜ, ⵉⵜⵜⵖⵎⵎⴰⵣ ⵙ ⵜⵉⵟⵟⴰⵡⵉⵏ ⵏⵏⵙ ⵜⵉⵣⴳⵣⴰⵡⵉⵏ. ⵜⵜⵉⵙⵙⵉⵇⵏⵜ ⴰⵎ ⵅⵎⵎⵉⵏⵉ ⵜⵏⵟⵟⵕⴷ ⵜⵉⵙⵏⵜ ⴷⵉ ⵜⵎⵙⵙⵉ. ⵉⵥⵎⵎⵕ ⴽⵕⴰⴹ ⵏ ⵜⵡⴰⵍⵉⵡⵉⵏ ⴷⵉ ⵜⵎⵊⴰ. ⵉⵜⵜⵡⴰⵙⵍ ⵢⵉⵊⵊ ⵏ ⵥⴳⴰ. ⵉⴱⴰⵏ ⴷ ⵉ ⵉⵎⵣⴷⴰⵖ ⵏ ⵀⴰⵎⵍⵉⵏ ⴰⵎ ⵅⵎⵉⵏⵏⵉ ⵉⴷ ⵜⴽⴽⵔ ⵢⵉⵛⵜ ⵏ ⵜⵙⵔⴷⴰⵙⵜ. ⴼⴼⵉⵔ, ⴰⵕⵊⴼ ⵏⵏⵉ ⵉⵔⵏⵏⵉ ⴰⵟⵟⴰⵚ. - " ⵜⵙⵙⵏⵎ ⵎⵉⵏ ⵉⵎⵙⴰⵔⵏ? ⴼⴼⵖⵏ ⴷ ⵉⵖⵔⴷⴰⵢⵏ ⵇⵇⴰⵄ ⵣⴳ ⵜⵓⴷⵔⵉⵏ. ⴼⴼⵖⵏ ⵙ ⵓⵀⵉⵎⵓⵎ. ⴼⴼⵖⵏ ⴷ ⵉⵖⵔⴷⴰⵢⵏ ⵉⵎⵇⵇⵔⴰⵏⵏ ⴷ ⵉⵎⵥⵢⴰⵏⵏ, ⵉⵏⵏⵉ ⵉ ⵣⵄⵄⴼⵏ ⴷ ⵉⵣⴷⴰⴷⵏ ⴷ ⵉⵟⴱⴱⵓⵥⵏ. ⵉⴱⴰⴱⴰⵜⵏ ⴷ ⵜⵢⵎⵎⴰⵜⵉⵏ ⴷ ⵜⵄⵡⴰⵏⵜⵉⵜⵉⵏ ⴷ ⵉⵎⵏⵄⵣⵉⵣⵉⵜⵏ, ⵙ ⵉⵏⵡⵡⵓⵕⴰ ⵏⵏⵙⵏ ⴷ ⵉⵎⵙⵡⴰⵏ ⵏⵏⵙⵏ ⵉ ⵉⵣⵎⵏ. ⵎⴰⵕⵕⴰ ⵜⵉⵡⴰⵛⵓⵏⵉⵏ ⵏ ⵉⵎⵓⴷⵔⵏ ⵏⵏⵉ, ⴹⴼⵕⵏⵜ ⴱⵓ ⵜⵎⵊⴰ. ⵉⵇⵇⵉⵎ ⴱⵓ ⵜⵎⵊⴰ ⴰⵎⵏⵏⵉ ⵉⵛⵛⴰⵜ ⵜⴰⵎⵊⴰ, ⵉⵄⴷⴷⵓ ⴰⴱⵔⵉⴷ ⵖⵔ ⵡⴰⵔⵏⵉ ⵓⴱⵔⵉⴷ. ⴹⴼⵕⵏ ⵜ, ⵎⴰⵕⵕⴰ ⵛⵟⵟⵃⵏ ⵓⵔ ⵥⵥⵉⴹⵕⵏ. ⵇⵇⵉⵎⵏ ⴰⵎⵏⵏⵉ ⵛⵟⵟⵃⵏ ⴰⵍ ⵓⵎⵉ ⵢⵉⵡⴹⵏ ⵖⵔ ⵡⴰⵙⵉⴼ. ⵓⴹⴰⵏ ⴷⵉⵏⵏⵉ ⵎⴰⵕⵕⴰ ⵉⴷⵙⵏ, ⵖⵓⴼⴰⵏ ⴷⴳ ⵡⴰⵎⴰⵏ. ⵜⵏⵊⵎ ⵖⵉⵔ ⵢⵉⵛⵜ ⵏ ⵜⵖⵔⴷⴰⵢⵜ ⵜⵎⵃⴹ. ⵜⴼⵜⵃ ⴰⴽⴷ ⵡⴰⵍⴰⵢ ⵏ ⵡⴰⵎⴰⵏ ⵏ ⵢⵉⵖⵣⵔ, ⵜⵉⵡⴹ ⵄⵔ ⵜⵖⴰⵔⵜ ⵏⵏⵉⴹⵏ. ⵜⵓⵣⵣⵍ ⴱⵍⴰ ⵎⴰ ⵜⴱⴷⴷ, ⵜⵉⵡⵉ ⴰⵏⵖⵎⴰⵙ ⴰ ⴰⵄⴼⴼⴰⵏ ⵄⵔ ⵜⵎⵓⵔⵜ ⵎⴰⵏⵉ ⵜⵎⵎⴰⵔⵏⵉ, ⵓⵎⵉ ⵇⵇⴰⵔⵏ ⵔⴰⵜⵉⵍⴰⵏⴷⵢⴰ. ⴰⵍ ⵓⵎⵉ ⵜⵉⵡⴹ, ⵜⵄⴰⵡⴷ ⵎⵉⵏ ⵉⵎⵙⴰⵔⵏ. - " ⵎⵍⵉ ⴽⵏⵏⵉⵡ ⵜⵓⵄⴰⵎ ⴷⵉⵏⵏⵉ, ⴰⵜⴰⴼ ⵉⵎⵙⴰⵔ ⴰⴽⵓⵎ ⴰⵎⵏⵏⵉ. ⵅⵎⵉ ⵜⵜⵙⵍⵉⵖ ⴰⵥⴰⵡⴰⵏ ⴰⵎⵣⵡⴰⵔⵓ ⵏ ⵜⵎⵊⴰ ⵏⵏⵉ, ⵓⵔ ⵣⵎⵎⵔⵖ ⵓⵔ ⵜ ⴹⴼⴼⵕⵖ. ⴰⵎ ⵅⵎⵉ ⵉⵜⵜⵉⵛⵏ ⵎⴰⵕⵕⴰ ⵜⵉⵎⵉⵥⵉⴹⵉⵏ ⵉ ⵊⴱⴱⴷⵏ ⴰⵖⵔⴷⴰⵢ. ⵙⵡⵉⵏⴳⵎⵎ ⴰⴷ ⵖⴰⵔⴽⵓⵎ ⵉⵍⵉⵏ ⴷⴳ ⵉⴼⴰⵙⵙⵏ ⵏⴽⵓⵎ ⵎⴰⵕⵕⴰ ⵎⵉⵏ ⵜⵅⵙⵎ. ⵉⵜⵜⴱⴰⵏ ⴰⵢⵉ ⴰⵅⵎⵎⵉⵏⵉ ⵉ ⴷⴰⵢⵉ ⵜⵜⵍⴰⵖⴰ ⵛⴰ ⵏ ⵜⵎⵉⵊⵊⴰ ⵜⵜⵉⵏⵉ ⴰⵢⵉ: " ⴰⵙ ⴷ, ⵣⵄⵎ! " ⴰⵍ ⴰⵎⵉ ⴷ ⴰⵔⵔⵉⵖ ⵜⵓⵏⴳⵉⵜ, ⵓⴼⵉⵄ ⵉⵅⴼ ⵉⵏⵓ ⵓⴹⵉⵖ ⴷⴳ ⵡⴰⵙⵉⴼ ⵄⵍⴰⵢⵏ ⴰⴷ ⴰⵢⵉ ⴰⵡⵉⵏ ⵡⴰⵎⴰⵏ ⴰⵎ ⵉⵏⵏⵉⴹⵏ. ⵙ ⵜⵣⵎⵎⴰⵔ ⵉⵏⵓ, ⵏⵊⵎⵖ! " ⴰⵏⵖⵎⵉⵙ ⴰ ⵉⵙⵙⵉⴳⴳⵯⴷ ⵉⵖⵔⴷⴰⵢⵏ ⵉ ⵉⵏⵏⵓⴼⴼⵔⵏ ⴷⴳ ⵉⵅⵓⴱⴰⵛ ⵏⵏⵙⵏ. ⵣⴳ ⵔⵅⴷⵏⵏⵉ ⵓⵔ ⴷ ⴷⵡⵉⵍⵏ ⵖⵔ ⵀⴰⵎⵍⵉⵏ. ⴰⵍ ⴰⵎⵉ ⵙⵙⵏⵜⵎⵏ ⵉⵡⴷⴰⵏ ⵏ ⵀⴰⵎⵍⵉⵏ ⴱⵍⵍⵉ ⵉⵖⵔⴷⴰⵢⵏ ⵉ ⵜⵏ ⵉⵔⵎⵖⵏ ⵓⵔ ⵇⵇⵉⵎⵏ ⵛⴰ, ⵉⵎⵎⵔ ⵓⵍ ⵏⵏⵙⵏ. ⵓⵔ ⵉⵇⵇⵉⵎ ⵛⴰ ⵉⵜⵜⴳⴳⵯⴷ ⵓⵏⴱⴱⴰⴹ ⴰⴷ ⵜ ⵃⴰⵔⵔⵡⵏ, ⵉⴱⴰⵏ ⴷ ⴰⵎ ⵉⵊⵊ ⵏ ⵓⵏⵎⵀⴰⵍ ⵉⵜⵜⴰⵎⵕ ⵊⵊⵉⵕⴰⵏ: - " ⵢⴰⵍⵍⴰⵀⵎ! ⵔⵣⵣⵓⵎ ⴷ ⵅⴼ ⵉⵄⵓⵎⴰⴷ ⴷ ⵉⴽⵛⵡⴰⴹ! ⵇⵇⵏⵎ ⵉⴱⵓⵅⵅⴰⵛ ⵏ ⵉⵖⵔⴷⴰⵢⵏ ⵅⵏⵏⵉ ⵇⵇⵏⵎ ⴰⴷⴰⴼ! ⵍⴰⵖⴰⵎ ⴷ ⵉ ⵉⵏⵙⵔⴰⵎⵏ ⴷ ⵉⴱⵏⵏⴰⵢⵏ ⵖⴰⵔⴽⵓⵎ ⴰⴷ ⵜⵊⵊⵎ ⵛⴰ ⵏ ⵓⴷⵔⵉⵣ ⵏ ⵉⵖⵔⴷⴰⵢⵏ! ". ⴰⵎⵎⵓ ⵉⵏⵏⴰ ⵓⵏⴱⴱⴰⴹ, ⵜⵓⵄⴰ ⵜ ⵉⵎⵎⵔⵏ. ⴰⵍ ⵓⵎⵉ ⴷ ⵉⵏⵏⴹ ⵙ ⵢⵉⵅⴼ ⵏⵏⵙ, ⵉⵎⵙⴰⴳⵔ ⴰⴽⴷ ⴱⵓ ⵜⵎⵊⴰ ⴰⴳⵣⵣⴰⵏ, ⵓⴷⵎ ⵏⵏⵙ, ⵉⵎⵖⴰⵔ ⴷ ⴰⴱⵕⵕⴰⵏⵉ, ⵉⵜⵜⴱⴰⵏ ⴷⴳ ⵓⵙⴰⵔⴰⴳ ⵏ ⵓⴳⴰⴷⴰⵣ ⵏ ⵀⴰⵎⵍⵉⵏ. ⵉⴱⴱⵉ ⴰⵙ ⴱⵓ ⵜⵎⵊⴰ ⴰⵡⴰⵍ ⵉⵏⵏⴰ ⴰⵙ: - " ⵙⵙⵏⵜⵎⵖ ⴰ ⴰⵏⴱⴱⴰⴹ ⵢⵉⵡⴹ ⴷ ⵡⴰⴽⵓⴷ ⵃⵎⴰ ⴰⴷ ⴰⵢⵉ ⵜⵡⵛⴷ ⵉⴼⴹ ⵏ ⴼⵍⵓⵔⵉⵏ ". - " ⵉⴼⴹ ⵏ ⴼⵍⵓⵔⵉⵏ! ⵎⵉⵏ ⴷⴰⴽ ⵉⵜⵜⵖⵉⵍ! ⵉⴼⴹ ⵏ ⴼⵍⵓⵔⵉⵏ! ". ⵉⵅⵣⵔ ⵓⵏⴱⴱⴰⴹ ⵙ ⵓⴳⴰⵔⵏⵣ ⴷⴳ ⵓⴱⵕⵕⴰⵏⵉ ⴷ ⵎⵉⵏ ⴷⴰⵙ ⵉⵜⴻⵜⵜⵔ. ⴰⵎⵏⵏⵉ ⴳⴳⵉⵏ ⵓⵍⴰ ⴷ ⵉⵏⵙⴼⴰⵡⵏ ⵏⵏⵙ ⵉ ⴷⴰⵙ ⵉⵏⵏⴹⵏ ⴰⵍ ⵓⵎⵉ ⵜⵓⵄⴰ ⵉⵜⵜⴰⵎⵕ. - " ⵡⵉ ⵉⵙⵙⵏⵜⵎⵏ ⴰⴷ ⵉⵡⵛ ⵉ ⵢⵉⵊⵊ ⵏ ⵓⴱⵕⵕⴰⵏⵉ ⵖⴰⵔⵙ ⴰⵥⵏⵏⴰⵕ ⵉⵜⵜⵡⴰⵃⵏⵏⴽ? " - " ⵉⴼⴹ ⴼⵍⵓⵔⵉⵏ ...? ⵎⴰⵢⵎⵎⵉ? " ⵉⵏⵏⴰ ⵓⵏⴱⴱⴰⴹ. - " ⴰⵍ ⴰⵎⵉ ⵉⵙⵖⵓⴼⴰ ⵉⵖⵔⴷⴰⵢⵏ ", ⵢⴰⵔⵔ ⴷ ⵅⴰⴼⵙ ⴱⵓ ⵜⵎⵊⴰ ". - " ⵛⴽⴽ ⵉⵙⵖⵓⴼⴰⵏ ⵉⵖⵔⴷⴰⵢⵏ? " ⵉⵏⵏⴰ ⵓⵏⴱⴱⴰⴹ ⵙ ⵢⵉⵊⵊ ⵏ ⵓⵏⴱⵀⴹ ⵉⴳⴳⵉ ⵜ ⵏⵄⵎⴰⴷⴰ, ⵉⵖⵎⵎⵣ ⵉ ⵉⵏⵙⴼⴰⵡⵏ ⵏⵏⵙ. ⵉⵅⵚⵚ ⴰⴽ ⴰⴷ ⵜⵙⵙⵏⴷ ⴱⵍⵍⵉ ⵜⴰⵡⵓⵔⵉ ⵏⵏⵖ ⵏⵛⵛⵉⵏ, ⵜⵍⵍⴰ ⵍⴱⴷⴷⴰ ⴷⴳ ⵜⵖⴰⵔⵜ ⵏ ⵢⵉⵖⵣⵔ, ⴷⵉⵏⵏⵉ ⵉ ⵏⵥⵕⴰ ⵙ ⵜⵉⵟⵟⴰⵡⵉⵏ ⵏⵏⵄ ⵎⴰⵎⵛ ⵖⵓⴼⴰⵏ ⵉⵖⵔⴷⴰⵢⵏ ⵏⵏⵉ. ⵎⴰⵎⵛ ⵙⵙⵏⵖ ⵡⵏⵏⵉ ⵉⵎⵎⵓⵜⵏ, ⵓⵔ ⴷ ⵉⴷⴳⴳⵯⵍ ⵖⵔ ⵜⵓⴷⵔⵜ. ⵢⴰⵍⵍⴰⵀ ⴰⴷ ⵏⵙⴼⵓⴳⵍⵓ ⵎⵉⵏ ⵉⵎⵙⴰⵔⵏ, ⵄⴰⵡⴷ ⴰⴷ ⴰⴽ ⵏⵡⵛ ⵜⵜⵎⵏⵢⴰⵜ ⴰⴷ ⵜⵛⵛⵓⵕⴷ ⵜⵅⴰⵏⵛⵜ ⵏⵏⴽ. ⵎⴰⵛⴰ, ⵎⴰⵎⵛ ⵜⵙⵡⵉⵏⴳⵎⴷ, ⴰⴷ ⴰⴽ ⵏⵡⵛ ⵉⴼⴹ ⵏ ⴼⵍⵓⵔⵉⵏ ", ⵏⵏⴰⵏ ⴰⵙ ⵙ ⵓⴳⵔⵏⵣ. " ⵄⴰⵡⴷ, ⵙ ⵜⵊⵔⵉⵃⵜ ⴰ, ⵏⵥⵕⴰ ⴰⵟⵟⴰⵚ ⵏ ⵜⵛⴽⵉ ... ⵉⴼⴹ ⵏ ⴼⵍⵓⵔⵉⵏ! ⵎⴰⵏⴰ, ⵎⴰⵏⴰ ...! ⴰⵖⴰⴽ ⵙⵉⵏ ⵏ ⵡⴰⴳⵔⴰⵡⵏ ⴷ ⵎⵔⴰⵡ ". ⵡⴰⵎⵉ ⵉⵙⵍⴰ ⴱⵓ ⵜⵎⵊⴰ ⵉ ⵡⴰⵡⴰⵍ ⵏ ⵓⵏⴱⴱⴰⴹ, ⵉⴳⴳⴰ ⵉⵊⵊ ⵏ ⵡⵓⴷⵎ ⵏ ⵜⵉⴷⴷⵜ. ⵓⵔ ⴷⴰⵙ ⵉⵙⵙⵓⵙⵎ ⵜ ⵍⵃⴰⵍ ⴰⴷ ⵅⴰⴼⵙ ⵃⵛⵛⵏ ⵙ ⵓⴳⴰⵔⵏⵣ ⴷ ⵡⴰⵡⴰⵍ ⴰⵎⵕⵥⴰⴳ. - " ⵓⵔ ⵜⵜⵉⵏⵉ ⵜⵉⴱⴱⵓⵀⵍⵢⴰ ⴰ ⴰⵏⴱⴱⴰⴹ! " ⵉⵏⵏⴰ ⴰⵙ. " ⵓⵔ ⴷⴰⵢⵉ ⵉⵙⵙⵓⵙⵎ ⵜ ⴰⴷ ⵙⴳⴷⵍⵖ. ⵜⵡⵛⵉⴷ ⴰⵢⵉ ⴰⵡⴰⵍ ⵙⴰⵍⴰⵜ! " - " ⵏⵛⵛ, ⵡⵛⵉⵖ ⴰⴽ ⴰⵡⴰⵍ? " ⵉⵏⵏⴰ ⴰⵙ ⵓⵏⴱⴱⴰⴹ. ⵉⴳⴳⴰ ⵢⵉⵅⴼ ⵏⵏⵙ ⵉⵜⵜⴱⵀⴹ, ⵓⵔ ⴷⴰⴳⵙ ⵉⵜⵜⵉⵡⵉ ⵡⴰⵅⵅⴰ ⵉⵄⴱⵕ ⵅⴰⴼⵙ. ⵓⵍⴰ ⴷ ⵉⵎⴷⴷⵓⴽⴰⵍ ⵏⵏⵙ ⵏⵏⴰⵏ ⴰⵙ ⵎⴰⵛⵉ ⵙ ⵜⵉⴷⴷⵜ ⵎⵉⵏ ⵉⵏⵏⴰ. ⵉⵏⵏⴰ ⴰⵙⵏ ⴱⵓ ⵜⵎⵊⴰ: - " ⵖⴰⵔⴽⵓⵎ! ⵓⵔ ⴷⴰⵢⵉ ⵜⵜⵙⴳⵄⵄⴰⴷⵎ ⵉⴷⴰⵎⵎⵏ. ⴰⵇⵇⴰ ⴰⴷ ⴱⴷⵉⵄ ⴰⴷ ⵡⵜⵖ ⵜⴰⵎⵊⴰ ⵙ ⵓⵏⵇⵍⴱ ". ⴰⵡⴰⵍ ⴰ, ⵉⵙⵙⵉⵍⵉ ⵉⴷⴰⵎⵎⵏ ⵉ ⵓⵏⴱⴱⴰⴹ. - " ⵎⴰⵎⵛ ⵉⵜⵜⴳⵔⵓ ⵡⴰⵏⵉⵜⴰ? ⵉⵎⴰⵕⴹⵏ ⵅⴰⴼⵙ, ⵉⵜⵜⵖⵉⵍ ⴰⴽ ⴰⴷ ⴰⴽ ⵙⵙⵓⵔⴼⵖ ⴷⴳ ⵓⵙⴷⵉⴷⵉⵢ ⴰ ⵏⵏⴽ? ⵉⵜⵜⵖⵉⵍ ⴰⴽ ⴰⴷ ⵛⴽⴽ ⵊⵊⵖ ⴰⴷ ⴰⵢⵉ ⵜⴳⴳⴷ ⴰⵎ ⵉⵎⵏⵡⴰⵍⵏ ⵏⵉⵖ? ⵜⴻⵜⵜⵓⴷ ⴱⵍⵍⵉ ⵏⵛⵛ ⴷ ⴰⵏⴱⴱⴰⴹ ⵏ ⵀⴰⵎⵍⵉⵏ? ⵎⵉⵏ ⴷⴰⴽ ⵜⵖⵉⵍ ⵜⵄⵏⵉⴷ? " ⵉⵙⴷⵓⵔⵔⵉ ⴰⵃⵛⵛⵉ ⵏⵏⵉ ⵉⴳⴳⴰ ⵅⴼ ⴱⵓ ⵜⵎⵊⴰ, ⵉⴱⴷⴰ ⵓⵏⴱⴱⴰⴹ ⵉⵙⵙⵖⵓⵢⵢⵓ: - " ⵏⵛⵛ, ⵓⵔ ⴷⴰⵢⵉ ⵉⵜⵜⵣⴰⵡⴰⵔ ⵓⴱⵕⵕⴰⵏⵉ ⴰⵎ ⵛⴽⴽ. ⵡⴰⵅⵅⴰ ⵖⴰⵔⴽ ⵜⴰⵎⵊⴰ ⵜⴰⴳⵣⵣⴰⵏⵜ ⴷ ⵡⴰⵕⵕⵓⴹ ⵏⵏⵉ ⵉ ⵜⵉⵕⴹⴷ! " - " ⴰⴷ ⵜⵏⴷⵎⴷ! ", ⵉⵏⵏⴰ ⴰⵙ ⴱⵓ ⵜⵎⵊⴰ. " ⴰⵇⵇⴰ ⵄⴰⴷ ⵜⵙⴷⴷⵉⴷⵉⵢⴷ ⴰⵢⵉ, ⴰ ⴰⵎⵙⴳⵓⵍⵍⴰⴼ? " ⵉⵙⵖⵓⵢ ⵓⵏⴱⴱⴰⴹ, ⵉⵙⵙⴽⵏ ⴰⵙ ⴰⵙⴳⵯⴷⵎ! - " ⴳⴳ ⵎⵉⵏ ⵜⵡⴰⵍⵉⴷ, ⵚⵓⴹ ⴷⵉ ⵜⵎⵊⴰ ⴰⵍ ⵖⴰ ⵜⴹⴹⵓⵇⵥⴷ! ", ⵉⵏⵏⴰ ⴰⵙ ⵓⵏⴱⴱⴰⴹ. ⵉⴳⴳⴰ ⴱⵓ ⵜⵎⵊⴰ ⵜⵉⵍⴰⵍⵜ ⵓⵛⴰ ⵉⴼⴼⵖ ⵣⴳ ⵓⵙⴰⵔⴰⴳ. ⵉⴱⴷⴰ ⵉⴳⴳⵓⵔ ⴷⴳ ⵓⴱⵔⵉⴷ ⵙ ⵡⴰⴷⴷⴰⵢ, ⵉⴽⵙⵉ ⵄⵔ ⵉⴳⵏⵛⵉⵛⵏ ⵏⵏⵙ ⵜⴰⵎⵊⴰ, ⵓⵛⴰ ⵉⴱⴷⴰ ⵉⵜⵜⵚⵓⴹ ⴷⴰⴳⵙ. ⵉⴳⴳⴰ ⴽⵕⴰⴹ ⵏ ⵉⵥⵎⵎⵉⵕⵏ ⴷ ⵉⵚⴱⵃⴰⵏⵏ, ⵓⵍⴰ ⴷ ⵉⵊⵊ ⵓⵔ ⵉⵣⵎⵎⵔ ⴰⴷ ⵉⴳⴳ ⴰⵎⵏⵏⵉ. ⵉⴹⴼⵕ ⵉⵜ ⵎⴰⵕⵕⴰ ⵡⵉ ⴷⴰⵙ ⵉⵜⵜⵙⵍⴰⵏ. ⵉⴽⴽⵔ ⵢⵉⵊⵊ ⵏ ⵓⵕⵊⴰⴼ ⴷⵉ ⵀⴰⵎⵍⵉⵏ, ⵉⴱⴷⴰ ⵢⵉⵊⵊ ⵏ ⴷⵔⵉⵣ ⴷ ⵓⵀⵡⴰⵍ ⵏ ⵉⵃⵏⵊⵉⵔⵏ ⵉⵎⵎⵉⵔⵏ ⴹⴼⵕⵏ ⴱⵓ ⵜⵎⵊⴰ, ⵜⵜⵏⴷⵔⴰⴼⵏ ⴷⵉ ⵜⴰⵣⵣⵍⴰ ⵏⵏⵙⵏ. ⴰⵟⵟⴰⵚ ⵏ ⵜⴹⴰⵕⵉⵏ ⵜⵜⴰⵣⵣⵍⵏⵜ, ⵛⵛⴰⵜⵏⵜ ⵜⴰⵎⵓⵔⵜ, ⴷⵔⵓⵙ ⵏ ⵜⵙⵉⵔⴰ ⵙⵇⵔⵇⵓⴱⵏⵜ ⴷⵉ ⵜⵎⵓⵔⵜ, ⵜⵉⴼⴰⵙⵙⵉⵏ ⵛⵛⴰⵜⵏⵜ ⴷⴳ ⵡⵓⵕⵓ, ⴰⴷⵔⵉⵣ ⵏⵏⵉ ⵉⵜⵜⵕⴰⵃ ⵉⵔⵏⵏⵉ. ⴰⵎ ⵉⵢⴰⵥⵉⴹⵏ ⴷⴳ ⵓⵢⵏⵏⴰⵔ, ⵅⵎⵎⵉⵏⵉ ⵥⵕⵕⵏ ⵡⵉ ⴷ ⵉⵡⵉⵏ ⵜⴰⵚⵖⴰⵔⵜ ⵏⵏⵙⵏ ⵏ ⵢⵉⵔⴷⵏ. ⴼⴼⵖⵏ ⵜⵜⴰⵣⵣⵍⵏ ⵣⴳ ⵜⵓⴷⵔⵉⵏ ⴷ ⵜⴳⴰⴷⵉⵔⵉⵏ. ⵎⴰⵕⵕⴰ ⵉⵃⵏⵊⵉⵔⵏ ⴷ ⵉⵄⵔⵔⵉⵎⵏ ⵉ ⴷⵉⵏⵏⵉ ⵉⵣⴷⵖⵏ ⵙ ⵜⴳⵎⵎⵉⵥⵉⵏ ⵜⵉⵣⴳⴳⵯⴰⵖⵉⵏ ⴷ ⵓⵛⵡⵡⴰⴼ ⵏ ⵡⵓⵔⵖ ⴷ ⵜⵉⵟⵟⴰⵡⵉⵏ ⵜⵍⵉⵇⵍⵉⵇⵏⵜ. ⵜⵉⵖⵎⴰⵙ ⵏⵏⵙⵏ ⴳⴳⵉⵏⵜ ⴰⵎ ⵊⵊⵓⵀⴰⵔ. ⴳⵓⵔⵏ ⵜⵜⵏⴷⵔⴰⴼⵏ, ⵏⵟⵟⵡⵏ, ⵜⵜⴰⵣⵣⵍⵏ ⵎⵎⵉⵔⵏ. ⴹⴼⵕⵏ ⴱⵓ ⵜⵎⵊⴰ ⵙ ⵜⵖⵓⵢⵢⴰ ⴷ ⵜⴹⵚⴰ. ⵉⵇⵇⵉⵎ ⵓⵏⴱⴱⴰⴹ ⴷ ⵉⵏⵙⵙⴼⴰⵡⵏ ⵊⵄⴰⵕⵏ. ⵓⵔ ⵣⵎⵎⵔⵏ ⴰⴷ ⵎⵎⵓⵜⵢⵏ ⵣⴳ ⵓⵎⴽⴰⵏ ⵏⵏⵙⵏ ⴰⵎ ⵓⴽⵛⵛⵓⴹ. ⵓⵔ ⵙⵙⵉⵏⵏ ⵎⵉⵏ ⵖⴰ ⴳⴳⵏ ⵙ ⵎⵉⵏ ⵥⵕⵉⵏ. ⵄⴰⵡⴷ, ⴷⵡⵍⵏ ⵓⵔ ⵣⵎⵎⵔⵏ ⴰⴷ ⴳⴳⵏ ⵡⴰⵍⵓ, ⵡⴰⵅⵅⴰ ⴰⴷ ⵙⵖⵓⵢⵢⵏ ⵃⵎⴰ ⵓⵔ ⵜⵜⵕⴳⴳⵯⵉⵕⵏ ⵉⵃⵏⵊⵉⵔⵏ. ⵇⵇⵉⵎⵏ ⵖⵉⵔ ⵅⵣⵣⵔⵏ ⵙ ⵜⵉⵟⵟⴰⵡⵉⵏ ⵏⵏⵙⵏ, ⵜⵜⵅⵎⵎⴰⵎⵏ ⵙ ⵓⵖⵏⴷⴼ ⴷⵉ ⵜⵔⴰⴱⴱⵓⵜ ⵉⵎⵎⵉⵔⵏ, ⵉⴹⴼⵕⵏ ⴱⵓ ⵜⵎⵊⴰ. ⵎⴰⵛⴰ, ⵓⵔ ⵇⵇⵉⵎⵏ ⵛⴰ ⵉⵊⵄⵔ ⵓⵏⴱⴱⴰⴹ ⴷ ⵉⵏⵙⵙⴼⴰⵡⵏ, ⴰⵍ ⴰⵎⵉ ⵥⵕⵉⵏ ⴱⵓ ⵜⵎⵊⴰ ⵢⵓⴳⵓⵔ ⴷⴳ ⵓⴱⵔⵉⴷ ⵖⵔ ⵢⵉⵖⵣⵔ. ⵎⴰⵏⵉ ⵜⵓⵖⴰ ⵣⴷⴷⵖⵏ ⵜⴰⵔⵡⴰ ⵏⵏⵙⵏ! ⵉⵃⴹⴰⵜⵏ ⵕⴱⴱⵉ, ⵓⵔ ⵉⵅⵙ ⵛⴰ ⴱⵓ ⵜⵎⵊⴰ ⴰⴷ ⵉⵙⵙⵍⵖⵉ ⵉⵃⵏⵊⵉⵔⵏ. ⵃⵎⴰ ⴰⴷ ⵉⵕⴰⵃ ⵖⵔ ⵢⵉⵖⵣⵔ, ⵉⵕⴰⵃ ⵖⵔ ⵜⵇⵉⵛⵛⵉⵜ ⵏ ⵓⴷⵔⴰⵔ ⴰⵎⴰⵜⵜⴰⵢ ⵉ ⵢⵓⴷⵙⵏ. ⵖⵔ ⵡⴰⵔⵏⴰⵙ, ⵜⴹⴼⵕ ⵉⵜ ⵜⵔⴰⴱⴱⵓⵜ. ⵢⴰⵔⵔ ⴷ ⵓⴱⵔⵉⴷ ⵏⵏⵉ ⴱⵓⵃⴱⵔ ⵏ ⵉⴱⴰⴱⴰⵜⵏ ⵏ ⵉⵃⵏⵊⵉⵔⵏ. ⵄⵎⵎⵕⵚ ⴰⴷ ⵉⵣⵎⵎⵔ ⴰⴷ ⵉⵥⵡⴰ ⴰⴷⵔⴰⵔ ⴰ! ⵏⵏⴰⵏ ⵉⵔⴳⴰⵣⵏ ⵉⵎⵇⵇⵔⴰⵏⵏ, ⵄⴰⵡⴷ, ⴰⴷ ⵢⴰⵃⵃⵍ, ⴰⵜⴰⴼ ⵓⵔ ⵉⵣⵎⵎⵔ, ⵓⵛⴰ ⵉⵃⵏⵊⵉⵔⵏ ⵏⵏⵖ ⵓⵔ ⵜ ⴹⴼⴼⵕⵏ. ⵎⴰⵛⴰ, ⵉⴱⴷⴰ ⴱⵓ ⵜⵎⵊⴰ ⵉⵜⵜⴰⵔⵉ ⵜⴰⵙⴰⴼⴰ ⵏ ⵓⴷⵔⴰⵔ, ⵏⵏⵕⵥⵎⵏⵜ ⵜⵎⵓⵔⴰ, ⵜⵏⵏⵕⵥⵎ ⵢⵉⵛⵜ ⵏ ⵜⴳⴳⵓⵔⵜ, ⵉⴱⴰⵏ ⴷ ⵢⵉⵊⵊ ⵏ ⵓⴼⵓⵙ ⵉⴳⴳⴰ ⴰⵅⴱⵓⵛ ⴷⴳ ⵓⴷⵔⴰⵔ ⵏⵏⵉ. ⵢⵓⴷⴼ ⴷⵉⵏⵏⵉ ⴱⵓ ⵜⵎⵊⴰ, ⵜⴹⴼⵕ ⵉⵜ ⵉⴷ ⵜⵔⴰⴱⴱⵓⵜ ⵏ ⵉⵔⴱⴰⵜⵏ. ⵢⵓⴷⴼ ⵓⵎⴳⴳⴰⵔⵓ ⵏⵏⵙⵏ, ⵓⵛⴰ ⵜⵇⵇⵏ ⵜⴳⴳⵓⵔⵜ ⴷⵖⵢⴰ, ⵉⴷⵡⵍ ⵓⴷⵔⴰⵔ ⵎⴰⵎⵛ ⵜ ⵜⵓⵖⴰ. ⵉⵇⵇⵉⵎ ⵖⵉⵔ ⵢⵉⵊⵊ ⵏ ⵓⵃⵏⵊⵉⵔ ⴷ ⴰⵇⵉⴹⴰⵕ, ⵓⵔ ⵉⵣⵎⵎⵔ ⴰⴷ ⵉⴹⴼⵕ ⵉⵏⵏⵉⴹⵏ ⴷⵉ ⵛⴹⵉⵃ ⴷ ⵜⵣⵣⵍⴰ ⵏⵏⵙⵏ. ⵢⵓⴷⵙ ⴷ ⵖⵔⵙ ⵓⵏⴱⴱⴰⴹ ⴷ ⵉⵏⵙⵙⴼⴰⵡⵏ ⴷ ⵊⵊⵉⵕⴰⵏ ⴰⵍ ⵓⵎⵉ ⵥⵕⵉⵏ ⵎⴰⵏⴰⵢⵏⵏⵉ, ⵓⴼⵉⵏ ⵜ ⵉⵅⵢⵢⵇ. ⵎⵎⵏⵖⵏ ⴰⴽⵉⴷⵙ, ⵏⵏⴰⵏ ⴰⵙ: - " ⵎⴰⵖⴰⵔ ⵓⵔ ⵜⵎⵎⵉⵔⴷ ⴰⵍ ⴰⵎⵉ ⵜⵏⵊⵎⴷ? " ⵢⴰⵔⵔ ⴷ ⵅⴰⴼⵙⵏ: " ⴰⴷ ⵎⵎⵔⵖ? ⴽⵓⵍⵍⵓ ⵉⵙⴽⴽⵉⵏⵏ ⵉⵚⴱⵃⴰⵏⵏ ⵕⴰⵃⵏ ⴰⵢⵉ! ⵔⵅⵅⵓ, ⴰⵇⵇⴰ ⵜⵜⵉⵔⴰⵔⵏ ⴷⴰⴳⵙⵏ. ⵓⵍⴰ ⴷ ⵏⵛⵛ, ⵉⵡⵛⴰ ⵢⵉ ⴱⵓ ⵜⵎⵊⴰ ⴰⵊⵏⵊⵎ ⵎⴰⵍⴰ ⴹⴼⵕⵖ ⵜ; ⵎⴰⵛⴰ ⵓⵔ ⵣⵎⵎⵔⵖ ". - " ⵎⵉⵏ ⴷⴰⴽⵓⵎ ⵉⵏⵏⴰ? " ⵉⵙⵙⵇⵙⴰ ⵜ ⴱⴰⴱⴰⵙ ⴰⴼⴹⵓⵍⵉ. - " ⵉⵏⵏⴰ ⴰⵏⵖ ⴰⴷ ⴰⵏⵖ ⵢⴰⵡⵉ ⵖⵔ ⵢⵉⵛⵜ ⵏ ⵜⵎⵓⵔⵜ ⵉⵎⵎⵔⵏ, ⵣⴷⴰⵜ ⵉ ⵢⵉⵛⵜ ⵏ ⵜⵎⴷⵉⵏⵜ ⵎⴰⵏⵉ ⵉⵍⵍⴰⵏ ⴰⵟⵟⴰⵚ ⵏ ⵡⴰⵎⴰⵏ ⵉⵣⴷⵉⴳⵏ ⴷ ⵡⴰⴷⴷⴰⴳⵏ ⵏ ⵢⵉⴳⵓⵎⵎⴰ, ⵎⴰⵏⵉ ⵍⵍⴰⵏⵜ ⵜⵏⵓⵡⵡⴰⵛⵉⵏ ⵓⵔ ⵉⵜⵜⵡⴰⵥⵕⵉⵏⵜ. ⴷⵉⵏⵏⵉ ⵉⴳⴹⴰⴹ ⵖⴰⵔⵙⵏ ⴰⴽⵍⵓ ⵉⵛⵏⴰ ⴰⴼ ⵅⴼ ⵢⵉⵏⵏⵉ ⵖⴰⵔⵏⵖ. ⵜⵜⴰⵣⵣⵍⵏ ⵉⵇⵣⵉⵏⵏ ⴰⴼ ⵣⴳ ⵢⵉⵏⵏⵉ ⵖⴰⵔⵏⵖ. ⵜⵉⵣⵉⵣⵡⴰ, ⵓⵔ ⵖⴰⵔⵙⵏⵜ ⵛⴰ ⴰⵙⵏⵏⴰⵏ. ⵡⴰⵅⵅⴰ ⵏⵜⵜⴽⴽⵙ ⴰⵙⵏⵜ ⵜⴰⵎⵎⵏⵜ ⵓⵔ ⵏⵜⴳⴳⵯⴷ ⵛⴰ. ⵉⵙⵔⴷⴰⵏ ⴷ ⵉⵚⴱⵃⴰⵏⵏ ⴰⵟⵟⴰⵚ: ⵎⵎⴰⵔⵏⵢⵏ ⵙ ⵉⴼⵔⵉⵡⵏ ⵏ ⵢⵉⵊⵉⴷⵔ. ⵎⴰⵍⴰ ⵎⴰⵕⵕⴰ ⵎⴰⵏⴰ ⴰ ⵉⵚⴱⵃ, ⵎⴰⵢⵎⵉ ⵓⵔ ⵜ ⴹⴼⴼⵕⵖ? " ⵉⵏⵏⴰ ⵓⵔⴱⴰ ⵙ ⵓⵅⵢⵢⵇ: " ⵓⵔ ⵣⵎⵎⵔⵖ ⵙ ⵓⴹⴰⵕ ⵉⵏⵓ ⴰⵎⵓⴹⵏⵉ! " " ⵉⴱⴷⴷ ⵓⵥⵎⵎⵕ, ⴱⴷⴷⵖ ⵓⵍⴰ ⵏⵛⵛ. ⴰⵍ ⵓⵎⵉ ⴷ ⴰⵔⵔⵉⵖ ⵜⵓⵏⴳⵉⵜ, ⵓⴼⵉⵖ ⵉⵎⴷⴷⵓⴽⴰⵍ ⵉⵏⵓ ⵓⴷⴼⵏ ⵎⴰⵕⵕⴰ ⴷⴳ ⵓⴷⵔⴰⵔ, ⵊⵊⵉⵏ ⴰⵢⵉ ⵡⵃⴷⵉ ⴰⴽⴷ ⵓⵙⵙⵉⵜⵉⵎ ⵉⵏⵓ, ⵜⴰⵎⵛⵓⵏⵜ ⴰ ⵏ ⵜⵎⴷⵉⵏⵜ ⵏ ⵀⴰⵎⵍⵉⵏ! ⵜⴼⵔⴰ ⴰⴹⵎⴰⵄ ⵏⵏⵙ! " ⵉⵙⵙⴽ ⵓⵏⴱⴱⴰⴹ ⵉⵡⴷⴰⵏ ⵖⵔ ⵎⴰⵕⵕⴰ ⵉⵎⵓⴽⴰⵏ, ⵉⵏⵏⴰ ⴰⵙⵏ: - " ⴰⴷ ⵏⵡⵛ ⵉ ⴱⵓ ⵜⵎⵊⴰ ⵏⵏⵓⵇⵕⵜ ⴷ ⵡⵓⵔⵖ ⵎⵉⵏ ⵣⵉ ⵖⴰ ⵉⵛⵛⵓⵕ ⵍⵊⴱⵓⴱ ⵏⵏⵙ, ⵃⵎⴰ ⴰⴷ ⴰⵏⵖ ⴷ ⵢⴰⵔⵔ ⵉⴼⵔⵓⵅⵏ ". - ⴰⵍ ⵓⵎⵉ ⵙⵙⵏⵜⵎⵏ ⴱⵍⵍⵉ ⴹⴹⵢⵢⴰⵄⵏ ⴰⴽⵓⴷ, ⴱⵍⵍⵉ ⴱⵓ ⵜⵎⵊⴰ ⴷ ⵉⵃⵏⵊⵉⵔⵏ ⵕⴰⵃⵏ ⵉ ⵍⴱⴷⴷⴰ! ⵅⵢⵢⵇⵏ ⵉⵡⴷⴰⵏ ⴰⵟⵟⴰⵚ! ⵔⵓⵏ ⴰⵟⵟⴰⵚ! ⵎⵉⵏⵣⵉ ⴷ ⵏⵉⵜⵏⵉ ⵉ ⵓⵔ ⵙⴰⵍⴰⵏ ⴰⵡⴰⵍ ⵉ ⵡⵛⵉⵏ ⵉ ⴱⵓ ⵜⵎⵊⴰ! ⵃⵎⴰ ⴰⴷ ⵙⵙⵏⵜⵎⵏ ⵎⴰⵕⵕⴰ ⴷⴳ ⵎⵉⵏ ⵉⵎⵙⴰⵔⵏ, ⴰⵎⴽⴰⵏ ⵏⵏⵉ ⵎⴰⵏⵉ ⵓⴹⴰⵏ ⵉⴼⵔⵓⵅⵏ, ⵜⵜⵍⴰⵖⴰⵏ ⴰⵙ ⴰⴱⵔⵉⴷ ⵏ ⴱⵓ ⵜⵎⵊⴰ ⴰⴳⵣⵣⴰⵏ. ⵄⴰⵡⴷ, ⵢⵓⵎⵕ ⵓⵏⴱⴱⴰⴹ ⴱⴰⵛ ⵓⵔ ⴽⵙⵙⵉⵏ ⵜⴰⵎⵊⴰ ⵏⵉⵄ ⴰⵍⵍⵓⵏ ⵏⵉⵖ ⴰⴷ ⴰⵙⵏ ⵉⴽⴽⵙ ⵜⴰⵡⵓⵔⵉ ⵏⵏⵙⵏ ⵉ ⵍⴱⴷⴷⴰ. ⵄⴰⵡⴷ, ⵢⵓⵎⵕ ⵓⵔ ⴱⵏⵏⴰⵏ ⵛⴰ ⵏ ⵓⵎⵏⵙⴰⵢ ⵏⵉⵄ ⵛⴰ ⵏ ⵜⴳⵎⵎⵉ ⴷⴳ ⵓⴱⵔⵉⴷ ⵏⵏⵉ ⵏⵉⵖ ⴰⴷ ⵇⵇⵉⵎⵏ ⵜⵜⵥⵓⵕⵏ ⵜ, ⵏⵉⵖ ⴰⴷ ⴷⵉⵏⵏ ⴳⴳⵏ ⵛⴰ ⵏ ⵜⵎⵄⵔⴰ. ⴼⴼⵉⵔ, ⵙⴼⵉⵔⵙⵏ ⵜⴰⵏⴼⵓⵙⵜ ⴷⴳ ⵢⵉⵛⵜ ⵏ ⵜⵔⵙⵍⵜ, ⵃⵏⵛⵏ ⵜ ⴷⴳ ⵓⵙⵕⵥⵎ ⵏ ⵜⵎⵣⴳⵉⴷⴰ ⵏ ⵉⵕⵓⵎⵢⵢⵏ, ⵃⵎⴰ ⴰⴷ ⵙⵙⵏⵏ ⵉⵡⴷⴰⵏ ⵎⴰⵎⵛ ⴳⴳⵉⵏ ⵡⴹⴹⵕⵏ ⵉⴼⵔⵓⵅⵏ ⵏⵏⵉ. 11